Zuma moet jammer sê oor Jan – AfriForumLede van AfriForum Jeug se Tukkie-tak hang die plakkate aan die heining rondom die Uniegebou in Pretoria Foto: AfriForum Lede van AfriForum Jeug se Tukkie-tak het Donderdagmiddag plakkate teen die hekke van die tuine by die Uniegebou in Pretoria opgehang waarin pres. Jacob Zuma vir vergrype rondom die land se standbeelde en monumente verantwoordelik gehou word. Die studente het meer as 200 plakkate versprei met boodskappe soos: “Zuma is to blame for statute vandalism” en “Zuma take back your words on Jan”. Die aksie vorm deel van AfriForum Jeug se #dankieJan-veldtog. Dié veldtog het verlede week in Kaapstad afgeskop tydens die oorhandiging van ŉ eisbrief aan die departement van kuns en kultuur. AfriForum Jeug is van mening dat pres. Zuma aanspreeklik gehou moet word vir sy onverantwoordelike uitlatings dat die land se moeilikheid met die koms van Jan van Riebeeck begin het. “Ons voel die president is aandadig aan die vernietiging, afbreek en beskadiging van standbeelde wat nou regoor die land plaasvind,” het Henk Maree, nasionale voorsitter van AfriForum Jeug, gesê. “Hy moet sy stellings oor Van Riebeeck terugtrek en leierskap toon deur die situasie te ontlont. Die president behoort ook die voorbeeld te stel wat erfenisbewaring van alle Suid-Afrikaners se erfenis betref. Ons verwag dat hy sy uitlatings terugtrek en om verskoning vra.” Die studente wat aan die protesoptog deelgeneem het, het gesê die optrede van die EFF rondom standbeelde laat hulle “gefrustreerd”, “ontsteld” en “kwaad” voel. Die krisis rondom standbeelde en monumente het die afgelope weke wyd uitgekring met talle beelde van bekendes soos Cecil John Rhodes, Paul Kruger, JG Strijdom, Louis Botha, Jan Smuts, koningin Elizabeth en Jan van Riebeeck wat onder vandale en aanvalle van EFF-lede deurgeloop en onder meer met verf ontsier is.